b'\n_START_ARTICLE_\nTikrasis imbieras\n_START_SECTION_\nPrieskonin\xc4\x97s ir vaistin\xc4\x97s savyb\xc4\x97s\n_START_PARAGRAPH_\nNaudojamas stambus m\xc4\x97singas \xc5\xa1akniastiebis, dar vadinamas imbiero \xc5\xa1aknimi, nors i\xc5\xa1 ties\xc5\xb3 tai n\xc4\x97ra \xc5\xa1aknis. \xc5\xa0vie\xc5\xbeias imbieras i\xc5\xa1si\xc5\xa1akoj\xc4\x99s kaip ragai, d\xc5\xbeiovintas pardavin\xc4\x97jamas \xc5\xa1viesi\xc5\xb3 sm\xc4\x97lio spalvos milteli\xc5\xb3 forma._NEWLINE_Gaivus, citrin\xc4\x85 primenantis kvapas, a\xc5\xa1traus, \xc5\xa1ilto, \xe2\x80\x9ekandan\xc4\x8dio\xe2\x80\x9c skonio._NEWLINE_Paplito i\xc5\xa1 Piet\xc5\xb3 Kinijos. Visame pasaulyje imbieras \xc5\xa1iandien yra vienas i\xc5\xa1 svarbiausi\xc5\xb3 ir labiausiai vertinam\xc5\xb3 prieskoni\xc5\xb3. Tik Europoje jis dar n\xc4\x97ra toks paplit\xc4\x99s, nors prie\xc5\xa1 gerus du t\xc5\xabkstan\xc4\x8dius met\xc5\xb3 senov\xc4\x97s Romoje buvo tikrai populiarus prieskonis.\n_START_SECTION_\n\xc5\xa0vie\xc5\xbeias imbieras\n_START_PARAGRAPH_\nDaug kam patinka \xc5\xa1vie\xc5\xbeias imbieras \xe2\x80\x93 taip jis naudojamas ir Pietry\xc4\x8di\xc5\xb3 Azijoje. Imbieras sutarkuojamas arba smulkiai sukapojamas ir dedamas \xc4\xaf patiekalus, kuri\xc5\xb3 nereikia ilgai virti ar kepti. Tuomet i\xc5\xa1lieka gaivus ir sykiu a\xc5\xa1trus pikanti\xc5\xa1kas skonis. Ilgiau verdant imbieras tampa a\xc5\xa1tresnis, ta\xc4\x8diau jo gaivus skonis ir aromatas i\xc5\xa1nyksta. Tailande tarkuotu imbieru (kartu su prieskoni\xc5\xb3 pastomis) gardinami kokoso pieno pagrindu ruo\xc5\xa1iami tro\xc5\xa1kiniai \xe2\x80\x93 kariai. Indonezijoje i\xc5\xa1 imbiero ir uogin\xc4\x97s paprikos paruo\xc5\xa1ta tyrele prie\xc5\xa1 kepant \xc4\xaftrinama m\xc4\x97sa._NEWLINE_Imbiero arbata (ploni grie\xc5\xbein\xc4\x97liai u\xc5\xbeplikomi vandeniu arba trumpai paverdami) \xe2\x80\x93 aromatingas, a\xc5\xa1trokas ir sveikas g\xc4\x97rimas, tinkantis tiek esant tropiniam kar\xc5\xa1\xc4\x8diui, tiek \xc5\xbevarbiam kaln\xc5\xb3 \xc5\xa1al\xc4\x8diui.\n_START_SECTION_\nKeptas imbieras\n_START_PARAGRAPH_\nVisai kitoks yra kepto imbiero skonis. Riebaluose, paprastai kartu su kapotais svog\xc5\xabnais ar \xc4\x8desnakais, pakepintas susmulkintas imbieras praranda nema\xc5\xbeai a\xc5\xa1trumo, u\xc5\xbetat \xc4\xafgyja \xc5\xa1veln\xc5\xb3 subtil\xc5\xb3 aromat\xc4\x85. Toks metodas ypa\xc4\x8d m\xc4\x97gstamas \xc5\xa0iaur\xc4\x97s Indijos virtuv\xc4\x97je, kur \xc5\xa1itaip paruo\xc5\xa1iami gard\xc5\xabs aromatingi pada\xc5\xbeai._NEWLINE_Kin\xc5\xb3 virtuv\xc4\x97je imbieras tiek verdamas, tiek kepamas. \xc4\xae ilgiau gaminamus patiekalus dedami imbiero grie\xc5\xbein\xc4\x97liai, kad atiduot\xc5\xb3 vis\xc4\x85 savo skon\xc4\xaf, o mai\xc5\xa1ant trumpai ir labai \xc4\xafkaitintame aliejuje gaminami patiekalai paprastai gardinami smulkiai sukapotu arba tarkuotu imbieru. Tradicin\xc4\x97je japon\xc5\xb3 virtuv\xc4\x97je imbiero naudojama ma\xc5\xbeiau \xe2\x80\x93 pavyzd\xc5\xbeiui, i\xc5\xa1spaustu imbieru prie\xc5\xa1 gaminim\xc4\x85 aptepama vi\xc5\xa1tiena. Prie su\xc5\xa1io patiekiamas marinuotas imbieras \xe2\x80\x93 jam naudojami labai jauni \xc5\xa1akniastiebiai._NEWLINE_Amerikoje populiarus imbierinis alus. Nors tai smarkiai nuo alaus nutol\xc4\x99s g\xc4\x97rimas, ta\xc4\x8diau jau viduram\xc5\xbeiais imbieras buvo naudojamas salyklui gaminti.\n_START_SECTION_\nD\xc5\xbeiovintas imbieras\n_START_PARAGRAPH_\nD\xc5\xbeiovinto imbiero skonis visi\xc5\xa1kai kitoks, jis n\xc4\x97ra \xc5\xa1vie\xc5\xbeio imbiero pakaitalas. Milteli\xc5\xb3 dedama \xc4\xaf kario mi\xc5\xa1in\xc4\xaf, kini\xc5\xa1k\xc4\x85 penki\xc5\xb3 prieskoni\xc5\xb3 mi\xc5\xa1in\xc4\xaf. \xe2\x80\x9eGryni\xe2\x80\x9c milteliai da\xc5\xbeniausiai naudojami kepiniams.'